b'\n_START_ARTICLE_\nToto (glasbena skupina)\n_START_SECTION_\nZa\xc4\x8detki (1977)\n_START_PARAGRAPH_\n\xc4\x8clani skupine Toto so kot studijski glasbeniki sodelovali na \xc5\xa1tevilnih plo\xc5\xa1\xc4\x8dah pri izvajalcih, kot so Steely Dan, Boz Scaggs, Sonny and Cher in \xc5\xa1tevilnih drugih. Klaviaturist David Paich, sin studijskega glasbenika Martyja Paicha, je kot studijski glasbenik igral z bobnarjem Jeffom Porcarom, ki ga je spoznal v srednji \xc5\xa1oli. Skupaj sta igrala v srednje\xc5\xa1olski glasbeni skupini \xc2\xbbRural Still Life\xc2\xab, Paich pa je \xc5\xbeelel z njim ustanoviti lastno skupino. Vanjo sta povabila Davida Hungatea, ki je bil prav tako studijski glasbenik. Kasneje sta v skupino povabila \xc5\xa1e kitarista Steva Lukatherja in Jeffovega brata, klaviaturista Steva Porcara. Z dodatnim prihodom pevca Bobbyja Kimballa je za\xc4\x8dela skupina leta 1977 ustvarjati svoj prvi album, potem ko je podpisala pogodbo z zalo\xc5\xbebo Columbia Records.\n_START_SECTION_\nIme skupine in prvi album (1977\xe2\x80\x931979)\n_START_PARAGRAPH_\nPo anekdoti naj bi Jeff Porcaro po prvih snemanjih s skupino v studiju na skupinine posnetke napisal \xc2\xbbToto\xc2\xab, da bi posnetke la\xc5\xbeje razlo\xc4\x8dil od drugih. V za\xc4\x8detku 80. let so \xc4\x8dlani skupine dejali, da so jo imenovali po psu iz \xc4\x8carovnika iz Oza. Po zaklju\xc4\x8dku snemanja prvega albuma skupina \xc5\xa1e vedno ni imela imena. David Hungate je predlagal \xc2\xbbIn Toto\xc2\xab\xc2\xa0kar v latin\xc5\xa1\xc4\x8dini pomeni \xc2\xbbvseobsegajo\xc4\x8d\xc2\xab. Ker so \xc4\x8dlani skupine sodelovali s \xc5\xa1tevilnimi izvajalci razli\xc4\x8dnih glasbenih zvrsti, so ime \xc2\xbbToto\xc2\xab\xc2\xa0sprejeli za svojega._NEWLINE_Po izdaji albuma Toto, se je ta hitro vzpel po lestvici. Popularen je postal na ra\xc4\x8dun hita \xc2\xbbHold the Line\xc2\xab, kot tudi dveh visoko uvr\xc5\xa1\xc4\x8denih skladb \xc2\xbbI\'ll Supply the Love\xc2\xab\xc2\xa0in \xc2\xbbGeorgy Porgy\xc2\xab. Skupina je postala medijsko prepoznavna in je bila nominirana za grammyja za najbolj\xc5\xa1ega novega izvajalca. V za\xc4\x8detku leta 1979 se je skupina odpravila na prvo ameri\xc5\xa1ko turnejo za promocijo albuma Toto. Na turnejo sta z njimi \xc5\xa1la \xc5\xa1e dva dodatna glasbenika, Tom Kelly (kitara, vokal) in Lenny Castro (tolkala).\n_START_SECTION_\nHydra in Turn Back (1980\xe2\x80\x931981)\n_START_PARAGRAPH_\nPo zaklju\xc4\x8dku prve turneje je skupina za\xc4\x8dela pripravljati nov album Hydra, s hit singlom \xc2\xbb99\xc2\xab\xc2\xa0(inspiracija za skladbo je bil film THX 1138), ki je iz\xc5\xa1el konec leta 1979. Skoraj 30 let kasneje je Steve Lukather priznal, da je kljub njeni popularnosti skladbo \xc2\xbb99\xc2\xab\xc2\xa0sovra\xc5\xbeil in je to zanj ena od najmanj priljubljenih skladb skupine. Kmalu nato so jo zato prenehali izvajati na koncertih, vse do turneje ob 35. obletnici skupine. Skupina je prav tako posnela nekaj promocijskih glasbenih spotov. Kljub temu, da album Hydra ni do\xc5\xbeivel medijskega uspeha, je vseeno postal zlat. Po izdaji albuma je skupina od\xc5\xa1la na turnejo \xc2\xbbHydra Tour\xc2\xab, ki se je odvijala v Ameriki in Evropi. Turneja je trajala od februarja do junija 1980._NEWLINE_V za\xc4\x8detku leta 1981 je skupina izdala tretji album Turn Back, ki je vseboval ve\xc4\x8d kitarskih in manj klaviaturskih vlo\xc5\xbekov kot prej\xc5\xa1nja dva albuma. _NEWLINE_15. decembra 1981 je bil Bobby Kimball aretiran zaradi prodaje kokaina policistu pod krinko.\n_START_SECTION_\nToto IV (1982)\n_START_PARAGRAPH_\nLeta 1982 se je za\xc4\x8dela najuspe\xc5\xa1nej\xc5\xa1a doba skupine Toto. Po majhnem zanimanju za plo\xc5\xa1\xc4\x8do Turn Back je skupina sklenila novo pogodbo z zalo\xc5\xbebo in posnela odli\xc4\x8dno plo\xc5\xa1\xc4\x8do. Trikrat platinasti album Toto IV je najuspe\xc5\xa1nej\xc5\xa1i album skupine Toto in eden najuspe\xc5\xa1nej\xc5\xa1ih albumov iz 80-ih let nasploh. Vsi trije singli z albuma (\xc2\xbbRosanna\xc2\xab,\xc2\xa0\xc2\xbbAfrica\xc2\xab\xc2\xa0in\xc2\xa0\xc2\xbbI Won\'t Hold You Back\xc2\xab) so bili uvr\xc5\xa1\xc4\x8deni med Top 10 na Billboardovi lestvici. Album se je uvrstil tudi na \xc5\xa1tevilne tuje lestvice. \xc2\xbbAfrica\xc2\xab\xc2\xa0je dosegla vrh lestvice februarja 1983 in jo je vrtela ve\xc4\x8dina svetovnih radiev, \xc2\xbbRosanna\xc2\xab\xc2\xa0pa je prejela \xc5\xa1tevilne nominacije za grammyje. Toto IV je osvojil \xc5\xa1est grammyjev, vklju\xc4\x8dno z grammyjem za skladbo leta (\xc2\xbbRosanna\xc2\xab), album leta (Toto IV) in izvajalca leta. V tem \xc4\x8dasu je Steve Porcaro sicer imel razmerje z igralko Rosanno Arquette, vendar je avtor besedila David Paich dejal, da skladba ne govori o njej. Toto so izdali \xc5\xa1e singl\xc2\xa0\xc2\xbbMake Believe\xc2\xab, ki je bil tudi precej uspe\xc5\xa1en, nato pa od\xc5\xa1li na turnejo, ki je trajala celo leto.\n_START_SECTION_\nIsolation (1982\xe2\x80\x931985)\n_START_PARAGRAPH_\nKmalu po izdaji Toto IV je basist David Hungate zapustil Toto. Hungate, ki se je leta 1982 preselil v Nashville, se je odpovedal skupini zaradi svoje dru\xc5\xbeine. Zamenjal ga je Stevov in Jeffov brat Mike Porcaro. Glavni pevec Bobby Kimball je vse leto hodil po sodi\xc5\xa1\xc4\x8dih zaradi obto\xc5\xbebe posedovanja drog. 28. maja 1983 je bil spoznan za nedol\xc5\xbenega, a so ga ostali \xc4\x8dlani leta 1984 kljub temu odpustili. Kasneje tega leta je skupina napisala glasbo za film Dune._NEWLINE_\xc4\x8clani Toto so mesto glavnega pevca ponudili Richardu Pageu (Mr. Mister), ki pa je ponudbo zavrnil. Fergie Frederiksen je tako postal novi glavni vokalist in skupina je z njim posnela album Isolation, ki je iz\xc5\xa1el novembra 1984. Isolation ni bil tako uspe\xc5\xa1en kot Toto IV, vendar je vseeno prejel zlato certifikacijo. Turneja Isolation se je za\xc4\x8dela februarja 1985 in je trajala tri mesece.\n_START_SECTION_\nFahrenheit in The Seventh One z Josephom Williamsom (1985\xe2\x80\x931988)\n_START_PARAGRAPH_\nPo koncu turneje Isolation je Frederiksen skupino zapustil. Lukather je priznal, da se ostali \xc4\x8dlani niso najbolje razumeli z njim, ker je imel te\xc5\xbeave pri snemanju. Skupina je na avdicijo za glavnega pevca povabila Josepha Williamsa, sina znanega filmskega skladatelja Johna Williamsa. Williams je avdicijo opravil in postal njihov novi glavni pevec. Z Josephom Williamsom so Toto posneli album Fahrenheit, ki je iz\xc5\xa1el oktobra 1986. Album Fahrenheit je bil bolj pop-rockovsko obarvan.\xc2\xa0\xc2\xbbI\'ll Be Over You\xc2\xab\xc2\xa0in \xc2\xbbWithout Your Love\xc2\xab\xc2\xa0sta postala hit singla. Pri snemanju so sodelovali \xc5\xa1tevilni gostujo\xc4\x8di glasbeniki: tako so z legendarnim jazzovskim trobenta\xc4\x8dem Milesom Davisom posneli instrumentalno skladbo \xc2\xbbDon\'t Stop Me Now\xc2\xab, Michael McDonald je prispeval spremljevalni vokal pri skladbi \xc2\xbbI\'ll Be Over You\xc2\xab, pevec Eaglesov Don Henley pa je bil spremljevalni vokalist pri skladbi \xc2\xbbLea\xc2\xab. Po izdaji albuma je skupina od\xc5\xa1la \xc5\xa1e na eno svetovno turnejo. Steve Porcaro je po njenem koncu leta 1987 zapustil Toto, da bi se lahko posvetil filmski glasbi. Fahrenheit je postal zlat 3. oktobra 1994. Steva Porcara ni nih\xc4\x8de zamenjal, ker se je skupina odlo\xc4\x8dila, da nadaljuje s petimi \xc4\x8dlani. Porcaro je kasneje skupini pomagal pri snemanju albumov, prav tako je od\xc5\xa1el na njihovo turnejo leta 1988. Po letu 1988 je Davidu Paichu na turnejah pomagal gostujo\xc4\x8di glasbenik John Jessel. Leta 1988 je skupina izdala naslednji album The Seventh One. Singl\xc2\xa0\xc2\xbbPamela\xc2\xab\xc2\xa0je postal zelo popularen in je bil zadnji njihov singl, ki se je uvrstil med prvih 40 na ameri\xc5\xa1ki lestvici. The Seventh One je postal najuspe\xc5\xa1nej\xc5\xa1i album Toto po albumu Toto IV. Promocijska turneja je potekala julija 1988.\n_START_SECTION_\nPast To Present in Jean-Michel Byron (1988\xe2\x80\x931990)\n_START_PARAGRAPH_\nKljub temu, da je bila turneja The Seventh One zelo uspe\xc5\xa1na, je skupina po kon\xc4\x8dani turneji zamenjala glavnega vokalista Josepha Williamsa. \xc5\xbdeleli so si ponovnega sodelovanja s prvim pevcem Bobbyjem Kimballom, vendar je zalo\xc5\xbeba vztrajala pri tem, da njihov glavni pevec postane Ju\xc5\xbenoafri\xc4\x8dan Jean-Michel Byron. Preden je Byron postal \xc4\x8dlan skupine, je ta posnela skladbo \xc2\xbbGoin\' Home\xc2\xab, ki jo je odpel Bobby Kimball. Skladba je iz\xc5\xa1la dosti kasneje na albumu Toto XX: 1977-1997, ki je vseboval \xc5\xa1e druge prej neizdane skladbe. Po Byronovem prihodu je skupina posnela \xc5\xa1tiri skladbe, ki so jih dodali kompilacijskemu albumu Past to Present 1977\xe2\x80\x931990. Toto so nato od\xc5\xa1li na turnejo \xc2\xbbPlanet Earth\xc2\xab, ki je trajala od septembra do decembra 1990. Skupina se z Byronom ni razumela, saj se je med turnejo obna\xc5\xa1al zelo vzvi\xc5\xa1eno in zvezdni\xc5\xa1ko. Kmalu je Byron postal samo spremljevalni vokalist, po koncu turneje pa je bil odpu\xc5\xa1\xc4\x8den._NEWLINE_V tem obdobju je pri\xc5\xa1lo na dan, da je nekdanji pevec Bobby Kimball s svojo skupino koncertiral in se predstavljal pod imenom \xc2\xbbToto\xc2\xab. Aprila je bil zaradi obto\xc5\xbeb o posedovanju prepovedanih drog aretiran nekdanji pevec Joseph Williams.\n_START_SECTION_\nKingdom of Desire in smrt Jeffa Porcara (1991\xe2\x80\x931992)\n_START_PARAGRAPH_\nKer so znova ostali brez glavnega vokalista, je kitarist Steve Lukather postal glavni pevec in frontman skupine. Skupina je leta 1991 igrala na Jazz festivalu v Montreuxu in je posnela album Kingdom of Desire, ki je iz\xc5\xa1el pri zalo\xc5\xbebi Columbia Records. _NEWLINE_Jeff Porcaro je umrl 5. avgusta 1992 zaradi sr\xc4\x8dnega infarkta, star 38 let. Toto so zaradi Jeffove smrti skoraj razpadli, vendar je njegova dru\xc5\xbeina vztrajala, naj skupina nadaljuje z delom. Simon Phillips je bil edini bobnar, ki ga je skupina povabila na avdicijo, saj je bil Porcaro njegov prijatelj in sta Lukather ter Phillips skupaj igrala na turneji s Santano in turneji z Jeffom Beckom na Japonskem leta 1986. Phillips se je skupini pridru\xc5\xbeil in od\xc5\xa1li so na turnejo, ki so jo posvetili Jeffu. Leta 1993 je skupina ponovno izdala album v \xc5\xbeivo, Absolutely Live. Od leta 1991 je Lukather nadome\xc5\xa1\xc4\x8dal glavnega pevca. Na tej turneji pa je skupina v program dodala nekaj starej\xc5\xa1ih skladb, ki so jih v originalu peli Kimball, Williams ali Frederiksen. Glavni vokalisti na teh skladbah so zato bili spremljevalni vokalisti: Fred White (1992 ga je zamenjal John James), Jackie McGee (1992 ga je zamenjala Donna McDaniel) in Jenny Douglas-McRae. John je pel \xc2\xbbStop Loving You\xc2\xab\xc2\xa0in Bobbyjev del pri \xc2\xbbRosanni\xc2\xab, Donna je pela \xc2\xbbHome of the Brave\xc2\xab\xc2\xa0in \xc2\xbbAngel Don\'t Cry\xc2\xab, Jenny pa \xc2\xbbHold the Line\xc2\xab. 14. decembra 1992 se je v dvorani Universal City\'s Universal Amphitheatre odvijal koncert v spomin Jeffa Porcara. Nastopajo\xc4\x8di, med njimi Don Henley, Eddie Van Halen, Donald Fagen, Walter Becker, Boz Scaggs, James Newton Howard, Michael McDonald, Richard Marx in posebni gost George Harrison, so izvajali skladbe skupine Toto skupaj s preostalimi \xc4\x8dlani skupine. Po koncu turneje je skupina vzela premor, da so njeni \xc4\x8dlani lahko nadaljevali z lastnimi projekti.\n_START_SECTION_\nPrihod Simona Phillipsa in Tambu (1995\xe2\x80\x931997)\n_START_PARAGRAPH_\nLeta 1995 so Toto posneli album Tambu, prvi album s Simonom Phillipsom, pri zalo\xc5\xbebi CBS. Album je vseboval tri single: \xc2\xbbI Will Remember\xc2\xab, \xc2\xbbDrag Him To The Roof\xc2\xab\xc2\xa0in \xc2\xbbThe Turning Point\xc2\xab. Pri snemanju sta sodelovala tudi John James in Jenny Douglas-McRae, ki sta pela spremljevalne vokale. Douglas-McRae je pri skladbi \xc2\xbbBlackeye\xc2\xab\xc2\xa0pela glavni vokal, skladbo \xc2\xbbBaby He\'s Your Man\xc2\xab\xc2\xa0pa je pela v duetu s Stevom Lukatherjem. Prodanih je bilo 600.000 izvodov._NEWLINE_Turneja Tambu je bila zelo uspe\xc5\xa1na, \xc4\x8deprav skupina ni koncertirala v Severni Ameriki. Konec leta 1995 je imel Simon Phillips te\xc5\xbeave s hrbtom, zato ga je na za\xc4\x8detku turneje nadome\xc5\xa1\xc4\x8dal Gregg Bissonette. Skladbo \xc2\xbbHold the Line\xc2\xab\xc2\xa0sta tokrat v duetu izvajala James in Douglas-McRae. Po koncu turneje sta oba za\xc4\x8dasno prenehala nastopati s Toto.\n_START_SECTION_\nToto XX, Vrnitev Bobbyja Kimballa in Mindfields (1997\xe2\x80\x932001)\n_START_PARAGRAPH_\nLeta 1997 je skupina praznovala 20. obletnico obstoja. Steve Lukather in David Paich sta zato brskala za starimi neobjavljenimi posnetki, ki so jih kasneje objavili na albumu Toto XX: 1977-1997. Album je vseboval en singl, \xc2\xbbGoin\' Home\xc2\xab. Po izdaji plo\xc5\xa1\xc4\x8de je skupina od\xc5\xa1la na kraj\xc5\xa1o turnejo skupaj z nekdanjimi \xc4\x8dlani Bobbyjem Kimballom, Stevom Porcarom in Josephom Williamsom. Po turneji \xc2\xbbToto XX\xc2\xab\xc2\xa0se je Bobby Kimball po 14 letih ponovno pridru\xc5\xbeil skupini. V za\xc4\x8detku leta 1999 so izdali album Mindfields in nato od\xc5\xa1li na turnejo \xc2\xbbReunion\xc2\xab, ki je prvi\xc4\x8d po \xc5\xa1estih letih potekala tudi v ZDA. Novi album je imel tri single: \xc2\xbbMelanie\xc2\xab, \xc2\xbbCruel\xc2\xab\xc2\xa0in \xc2\xbbMad About You\xc2\xab. Nekaj mesecev kasneje je skupina izdala \xc5\xa1e album v \xc5\xbeivo Livefields. Turneja se je uradno zaklju\xc4\x8dila leta 2000, vendar je skupina odigrala nekaj koncertov tudi \xc5\xa1e v letu 2001. Leta 2000 si je David Paich vzel malo premora na turnejah, zato je namesto njega vsko\xc4\x8dil klaviaturist Jeff Babko. Leta 2001 je Paich ponovno za\xc4\x8del koncertirati s skupino.\n_START_SECTION_\nThrough the Looking Glass in 25. obletnica (2002\xe2\x80\x932003)\n_START_PARAGRAPH_\nLeta 2002 je ob 25. obletnici delovanja skupina izdala album priredb Through the Looking Glass, kjer s priredbami skladb po\xc4\x8dastili glasbenike, kot so Bob Marley, Elton John, George Harrison in skupina Steely Dan, ki so vplivali na glasbeni slog skupine. Iz\xc5\xa1la sta dva singla, \xc2\xbbCould You Be Loved\xc2\xab\xc2\xa0(priredba Boba Marleya) in \xc2\xbbWhile My Guitar Gently Weeps\xc2\xab\xc2\xa0(priredba Beatlesov). Album ni bil komercialno uspe\xc5\xa1en in \xc5\xa1tevilni obo\xc5\xbeevalci so menili, da bi bilo bolje, \xc4\x8de bi skupina ustvarila nove skladbe. Jubilejna turneja ob 25. obletnici delovanja se je za\xc4\x8dela leta 2002 in je trajala eno leto. Po turneji je skupina izdala DVD in album v \xc5\xbeivo 25th Anniversary - Live in Amsterdam. Tako album kot DVD sta iz\xc5\xa1la konec leta 2003.\n_START_SECTION_\nGreg Phillinganes in Paicheva delna upokojitev (2003\xe2\x80\x932005)\n_START_PARAGRAPH_\nV za\xc4\x8detku junija 2003, malo pred koncem turneje ob 25. obletnici, je David Paich zaradi bolezni v dru\xc5\xbeini prekinil z nastopanjem. Namesto njega je vsko\xc4\x8dil Greg Phillinganes, ki je ostal do konca turneje. Konec leta 2003 je Paich znova zapustil skupino in zopet ga je nadomestil Phillinganes. V za\xc4\x8detku leta 2004 so Toto od\xc5\xa1li na kraj\xc5\xa1o turnejo, ki je trajala eno leto. David Paich se je pojavil le na nekaj koncertih, zato je Phillinganes igral na ve\xc4\x8dini koncertov. Leta 2005 je Paich dokon\xc4\x8dno prenehal nastopati s skupino, vendar je ostal \xc4\x8dlan skupine in je z njo posnel vse naslednje albume.\n_START_SECTION_\nFalling in Between in Falling in Between Live (2006\xe2\x80\x932008)\n_START_PARAGRAPH_\nV za\xc4\x8detku leta 2006 je skupina izdala nov album Falling in Between pri italijanski zalo\xc5\xbebi Frontiers Records. To je bil njihov prvi album z novimi skladbami po letu 1999. Kot gosta sta na albumu sodelovala tudi Steve Porcaro in Joseph Williams. Po izdaji so zopet od\xc5\xa1li na svetovno turnejo, ki so jo leta 2007 podalj\xc5\xa1ali. Na drugem delu turneje leta 2007 je namesto Mika Porcara, ki ga je mu\xc4\x8dila bolezen, kot basist vsko\xc4\x8dil Leland Sklar. Nekdanji pevec skupine Fergie Frederiksen se je kot gost pojavil na koncertu v Minneapolisu 5. maja 2007, prav tako je na nekaterih koncertih kot gost sodeloval Joseph Williams. Toto so po turneji pri zalo\xc5\xbebi Eagle Records izdali dvojni album v \xc5\xbeivo Falling in Between Live. To je bil skupno njihov \xc4\x8detrti album v \xc5\xbeivo. Leta 2008 je kot dodatek iz\xc5\xa1el \xc5\xa1e DVD s koncerta v Parizu, ki se je odvijal marca 2007.\n_START_SECTION_\nRazpad (2008) in ponovna obuditev (2010)\n_START_PARAGRAPH_\nPo \xc5\xa1tevilnih govoricah in \xc5\xa1pekulacijah je Lukather 5. junija 2008 na uradni spletni strani objavil sporo\xc4\x8dilo, \xc2\xbbda je zapustil Toto, da skupina ne obstaja ve\xc4\x8d in da se sedaj \xc5\xbeeli posvetiti svoji solisti\xc4\x8dni karieri\xc2\xab._NEWLINE_26. februarja 2010 se je skupina ponovno zdru\xc5\xbeila in od\xc5\xa1la na evropsko turnejo v podporo Miku Porcaru, ki se je boril z amiotrofi\xc4\x8dno lateralno sklerozo (ALS). Zasedbo so sestavljali David Paich, Steve Lukather, Steve Porcaro, Simon Phillips, Joseph Williams in posebni gost Nathan East. Poleti 2011 so od\xc5\xa1li \xc5\xa1e na eno turnejo, kjer je kot spremljevalna vokalistka z njimi nastopila tudi Jenny Douglas. Njihov koncert, 17. julija 2011 v Veroni je bil posnet za izdajo DVD-ja, vendar ta \xc5\xa1e ni iz\xc5\xa1el zaradi te\xc5\xbeav z zalo\xc5\xbebo. Na evropsko turnejo so ponovno od\xc5\xa1li leta 2012.\n_START_SECTION_\n35. obletnica, smrt Fergieja Frederiksna, odhod Simona Phillipsa in Keith Carlock (2013\xe2\x80\x932014)\n_START_PARAGRAPH_\nLeta 2013 je skupina od\xc5\xa1la na turnejo ob 35. obletnici ustanovitve. Njihov koncert 25. junija 2013 v Lod\xc5\xbeu na Poljskem je bil posnet in izdan 29. aprila 2014. 5. novembra 2014 je skupina potrdila, da je v pripravi nov album. Skupina je za\xc4\x8dela s snemanjem v za\xc4\x8detku leta 2014. 18. januarja 2014 je po dolgotrajni bitki z rakom umrl nekdanji pevec Fergie Frederiksen. Konec leta 2013 je skupina na uradni spletni strani objavila vest, da jo je zapustil Simon Phillips, ki se je \xc5\xbeelel posvetiti solisti\xc4\x8dni karieri. Namesto njega je v skupino pri\xc5\xa1el bobnar Keith Carlock.\n_START_SECTION_\nVrnitev Davida Hungatea in ameri\xc5\xa1ka turneja z Michaelom McDonaldom (2014)\n_START_PARAGRAPH_\n\xc4\x8ceprav je bil Keith Carlock \xc4\x8dlan skupine, je na turnejo namesto njega od\xc5\xa1el Shannon Forrest. Basist Nathan East, ki je skupini pomagal na turnejah, je zapustil Toto zaradi svojih projektov. Nadomestil ga je biv\xc5\xa1i prvi basist skupine David Hungate. Spomladi 2014 so od\xc5\xa1li na turnejo skupaj z Michaelom McDonaldom.\n_START_SECTION_\nToto XIV, smrt Mika Porcara in 40 Trips Around the Sun (2015 in naprej)\n_START_PARAGRAPH_\nSkupina je konec marca izdala svoj trinajsti studijski album Toto XIV in nato ponovno od\xc5\xa1la na promocijsko svetovno turnejo. 15. marca 2015 je nekdanji basist Mike Porcaro po dolgotrajnem boju z ALS umrl v spanju v svojem domu v Los Angelesu. 6. aprila 2015 so Toto oznanili, da se bodo pridru\xc5\xbeili skupini Yes na poletni turneji po Severni Ameriki._NEWLINE_29. septembra 2015, je skupina razkrila na\xc4\x8drt turneje leta 2016, ki se bo odvijala v Evropi in na Japonskem. Ustanovni \xc4\x8dlan skupine David Hungate je ponovno zapustil skupino, zamenjal pa ga je Leland Sklar, ki je s skupino \xc5\xbee igral na turnejah leta 2007 in 2008._NEWLINE_24. septembra 2016 je Lukather na Facebook portalu skupine razkril, da skupina pripravlja nov album, ki bo iz\xc5\xa1el pri zalo\xc5\xbebi Sony._NEWLINE_6. marca 2017 je skupina na svoji spletni strani objavila datume o poletni turneji, kjer je nastopala v zasedbi Lukather, Paich, Williams in Porcaro, kot spremljevalni glasbeniki pa so nastopili Lenny Castro (tolkala), Shannon Forest (bobni), Warren Ham (saksofon, vokal) ter Shem von Schroeck (bas kitara)._NEWLINE_9. februarja 2018 je skupina izdala nov kompilacijski album s tremi novimi skladbami 40 Trips Around the Sun, ki je iz\xc5\xa1el pri zalo\xc5\xbebi Columbia._NEWLINE_20. julija 2018 je skupina objavila, da se David Paich, zaradi te\xc5\xbeav z zdravjem ne bo udele\xc5\xbeil turneje po Severni Ameriki. V njegovi odsotnosti ga bo na turnejah nadome\xc5\xa1\xc4\x8dal Dominique "Xavier" Talpin, ki je bil \xc4\x8dlan spremljevalne skupine Princea.\n_START_SECTION_\nGlasbeni slog skupine\n_START_PARAGRAPH_\nMedtem, ko je bil kalifornijski punk rock v razcvetu, so skupino Toto navdihnile skupine, kot so Kansas, Journey in Styx. Album Toto je me\xc5\xa1anica pop rocka, progresivnega rocka, jazz-rocka in fusiona, kjer so se zgledovali po skupini Steely Dan. Skupina je kot svoje glavne vplive sprva navajala izvajalce, kot so The Beatles, The Beach Boys in Bee Gees._NEWLINE_Album Hydra je prete\xc5\xbeno zmes soft rocka in simfoni\xc4\x8dnega rocka, pozna pa se tudi ve\xc4\x8dja prisotnost sintetizatorjev, ki jih je v skladbah \xc2\xbbHydra\xc2\xab\xc2\xa0in \xc2\xbbSt. George and the Dragon\xc2\xab\xc2\xa0uporabil David Paich, saj naj bi s tem dobil bolj \xc2\xbbsrednjeve\xc5\xa1ki zvok\xc2\xab. S skladbo \xc2\xbb99\xc2\xab\xc2\xa0je skupina vstopila v obdobje \xc2\xbbRock FM\xc2\xab._NEWLINE_Z izdajo albuma Toto IV in njegovih hitov \xc2\xbbAfrica\xc2\xab, \xc2\xbbRosanna\xc2\xab, \xc2\xbbMake Believe\xc2\xab, \xc2\xbbWaiting For Your Love\xc2\xab\xc2\xa0in \xc2\xbbI Won\'t Hold You Back\xc2\xab\xc2\xa0je skupina postala mednarodno znana. Tak\xc5\xa1ne pop skladbe \xc2\xbbpower balade\xc2\xab\xc2\xa0so vrteli prete\xc5\xbeno na ameri\xc5\xa1kih in japonskih radijih. S Fergiejem Frederiksnom je skupina album Isolation posnela v bolj v stilu hard rocka, hkrati pa je ohranila zvok \xc2\xbbRock FM\xc2\xab._NEWLINE_Na albumih Fahrenheit in The Seventh One lahko sli\xc5\xa1imo fuzijo jazza, rocka in popa. Glavni vokalist skupine Toto na teh dveh albumih je bil Joseph Williams, pri skladbi \xc2\xbbDon\'t Stop Me Now\xc2\xab\xc2\xa0pa lahko sli\xc5\xa1imo legendarnega jazzovskega trobenta\xc4\x8da Milesa Davisa._NEWLINE_Pri albumu Kingdom of Desire je bil band v fazi razvijanja zvoka. Kitare so nadomestile sintetizatorje, ki so postali vse bolj diskretni. Sam album zdru\xc5\xbeuje elemente hard rocka, jazza in funka. Kitara daje vsem skladbam bolj elektri\xc4\x8dni zvok Tudi na naslednjem albumu Tambu je kitara izpostavljena, vendar vseeno daje prostor klavirju. Po vrnitvi Bobbyja Kimballa na albumu Mindfields je zvok postal bolj uravnote\xc5\xbeen, z elementi pop rocka._NEWLINE_Falling in Between je bil zaznamovan s prihodom klaviaturista Grega Phillinganesa, prav tako pa z vrnitvijo Steva Porcara (zvo\xc4\x8dni in\xc5\xbeenir) in Josepha Williamsa (spremljevalni vokal). Pri albumu so sodelovali tudi tolkalist Lenny Castro in zasedba trobil. Album je obogaten tako instrumentalno kot vokalno. Na albumu lahko sli\xc5\xa1imo veliko zvrsti od progresivnega rocka, jazza pa do hard rocka in heavy metala._NEWLINE_Zvok skupine se je ponovno spremenil z izidom albuma Toto XIV, ki je iz\xc5\xa1el skoraj deset let po izdaji albuma Falling in Between. Vlogo glavnega vokalista je zopet prevzel Joseph Williams, vrnila sta se Steve Porcaro in David Hungate. Simona Philipsa je na bobnih zamenjal Keith Carlock. Toto XIV je zmes pop rocka in progresivnega rocka._NEWLINE_Glasbeni slog skupine Toto je navdihnil ve\xc4\x8d skupin med drugimi Cutting Crew, The Outfield, Glass Tiger in Night Ranger.\n_START_SECTION_\nPriznanja\n_START_PARAGRAPH_\nZa album Toto IV iz leta 1982, s katerim so dosegli preboj, so Toto prejeli \xc5\xa1tevilne nagrade, z ostalimi pa niso dosegli tolik\xc5\xa1nega uspeha. Na podelitvi leta 1983 so osvojili \xc5\xa1est grammyjev: za producenta leta, album leta in najbolj\xc5\xa1o zvokovno obdelavo ter za skladbo \xc2\xbbRosanna\xc2\xab\xc2\xa0\xc5\xa1e za posnetek leta, najbolj\xc5\xa1i vokalni aran\xc5\xbema za dva ali ve\xc4\x8d glasov in najbolj\xc5\xa1i spremljevalni in\xc5\xa1trumentalni aran\xc5\xbema. Album se je uvrstil na \xc4\x8detrto mesto lestvice Billboard 200 in prejel trikratno platinasto certifikacijo v ZDA. Z njega je tudi njihov edini hit s prvega mesta ameri\xc5\xa1ke lestvice, skladba \xc2\xbbAfrica\xc2\xab.'